Николай Гумильов
Война

Превод от руски: Бойко Ламбовски, 1993

chitanka.info

На М. М. Чичагов

Като куче на верига къса

лае зла картечница отпред.

И шрапнелът плячката си търси,

сякаш е пчела и сбира мед.

А „ура“-то бликва като песен

на жетвари подир ден богат.

Струва ти се — всичко е чудесно,

и навред са мир и благодат.

Вярно е, че свято, величаво —

воинското дело смятам аз.

Серафимите с небесна слава

осветяват всяка бойна част.

Тия бавни труженици, Боже,

в кървавия път благослови!

Всеки е сеяч и както може —

жъне слава в гибелта, уви!

Както са се скланяли над плуга,

и живели в горести и смях,

днес така сърцата им за друга

жътва са готови — аз видях!

Но дарувай, Господи, и сили,

и победа дай на оногоз,

който на врага си каже: „Мили,

ха стани, ела, бъди ми гост.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.